# GUVERNUL ROMÂNIEI



# HOTĂRÂRE

**privind aprobarea ocupării temporare a terenului în suprafață de 0,1053 ha din fondul forestier național, de către Societatea Națională de Transport Gaze Naturale „Transgaz” SA Mediaș, pentru proiectul de importanță națională în domeniul gazelor naturale „****Conductă de transport gaze naturale pentru alimentarea CET Mintia, inclusiv alimentare cu energie electrică, protecție catodică și fibră optică”**

Având în vedere prevederile art.39, 40, 42 și 44 din Legea nr. 46/2008 – Codul silvic, republicată, cu modificările și completările ulterioare, precum și ale art.2 alin.(1) lit.m), art.3 alin.(1) - (10) și (12) din Legea nr.185/2016 privind unele măsuri pentru implementarea proiectelor de importanță națională în domeniul gazelor naturale,

în temeiul art.108 din Constituția României, republicată și al art.3 alin.(11) și art.18 din Legea nr.185/2016,

**Guvernul României** adoptă prezenta hotărâre

**Art. 1.** – (1) Se aprobă ocuparea temporară a terenului forestier în suprafață de 0,1053 ha din fondul forestier național, de către Societatea Națională de Transport Gaze Naturale „Transgaz” SA Mediaș, pentru proiectul de importanță națională în domeniul gazelor naturale „Conductă de transport gaze naturale pentru alimentarea CET Mintia, inclusiv alimentare cu energie electrică, protecție catodică și fibră optică”.

(2) Terenul prevăzut la alin. (1) este proprietate publică a statului, se află în administrarea Regiei Naționale a Pădurilor – Romsilva și este localizat pe raza Ocolului Silvic Simeria, din cadrul Direcției Silvice Hunedoara, în U.P. I Deva, u.a. 296% = 0,1053 ha.

(3) Ocuparea temporară din fondul forestier național a terenului prevăzut la alin. (1) se face cu defrișarea vegetației forestiere pe suprafața de 0,1053 ha, conform Deciziei etapei de încadrare nr. 3004/04.12.2023 emisă de Agenția pentru Protecția Mediului Hunedoara, în U.P. I Deva u.a. 296% = 0,1053 ha.

**Art. 2.** – (1) Masa lemnoasă de pe terenul prevăzut la art. 1, cuprins în amenajamentul silvic în vigoare se va precompta și se va exploata conform prevederilor legale în vigoare.

(2) Exploatarea masei lemnoase se efectuează de către Societatea Națională de Transport Gaze Naturale „Transgaz” SA Mediaș, prin operatori economici atestați pentru exploatări forestiere.

(3) Cheltuielile efectuate pentru exploatarea masei lemnoase se suportă de către Societatea Națională de Transport Gaze Naturale „Transgaz” SA Mediaș.

(4) Masa lemnoasă rezultată în urma defrișării vegetației forestiere de pe terenul forestier prevăzut la art.1 revine Regiei Naționale a Pădurilor - Romsilva.

**Art. 3.** – Ocuparea temporară a terenului forestier prevăzut la art. 1 se face pe toată durata de execuție și existență în fondul forestier național a „Conductei de transport gaze naturale pentru alimentarea CET Mintia, inclusiv alimentare cu energie electrică, protecție catodică și fibră optică”, aferentă proiectului de importanță națională în domeniul gazelor naturale, potrivit art.18 alin.(2) din Legea nr.185/2016.

**Art. 4.** – (1) Societatea Națională de Transport Gaze Naturale „Transgaz” SA a achitat în Fondul de ameliorare a fondului funciar cu destinație silvică, aflat în administrare la Ministerul Mediului, Apelor și Pădurilor, garanția pentru ocuparea temporară a terenului prevăzut la art.1, în suprafață de 0,1053ha, în cuantum de 11332,05 lei, cu ordinul de plată nr.96 din 22.02.2024.

(2) Predarea terenului forestier prevăzut la art.1 alin.(1) de către Ocolul Silvic Simeria se face numai după achitarea de către Societatea Națională de Transport Gaze Naturale „Transgaz” SA Mediaș a obligațiilor bănești prevăzute la art.42 alin.(1) lit.e) din Legea nr.46/2008, republicată, cu modificările și completările ulterioare.

**Art. 5.** – (1) La dezafectarea obiectivului, Societatea Națională de Transport Gaze Naturale „Transgaz” SA Mediaș are obligația redării terenului prevăzut la art. 1 în circuitul silvic apt de a fi împădurit și fără restricții în ceea ce privește reinstalarea vegetației forestiere.

(2) Terenul forestier prevăzut la alin.(1) se va reda în circuitul silvic la categoria de folosință „păduri și terenuri destinate împăduririi sau reîmpăduririi”.

**Art. 6.** – Ocolul Silvic Simeria, Societatea Națională de Transport Gaze Naturale „Transgaz” SA și Garda Forestieră Timișoara răspund de aplicarea prevederilor prezentei hotărâri.

**PRIM-MINISTRU**

[**ION-MARCEL CIOLACU**](https://gov.ro/ro/guvernul/cabinetul-de-ministri/prim-ministru1687421541)